Praag-webblad loop glo onder kuberaanval deur | Maroela Media
Praag-webblad loop glo onder kuberaanval deur
Die Pro-Afrikaanse Aksiegroep (Praag) het Donderdag gesê dat ŉ “massiewe kuberaanval” sedert Dinsdagoggend teen die webwerwe en bedieners van Praag geloods is.
Volgens die groep het die sogenaamde verspreide-diensweerhoudingsaanval (DDOS), waarby potensieel tienduisende rekenaars betrokke was, dit as oogmerk gehad om Praag en sy diensverskaffer bankrot te maak deur die verbruik van bandwydte en skade aan netwerkinfrastruktuur. Met tye het die verspreide-diensweerhoudingsaanval die Praag-bedieners buite werking gestel, maar tans is beide die Afrikaans webwerf by praag.co.za en die Engelse blad by praag.org weer aanlyn. Praag is ŉ gemeenskapsnuusdiens en kultuurorganisasie.
Dr. Dan Roodt, direkteur van Praag, het in ‘n verklaring gesê: “Ons is heeltemal verbyster deur die vlak van kuberaktiwiteit wat daar tans deur ekstremistiese anti-Afrikaanse groepe in die land teen ons gemonster word. Daar bestaan ook verskeie Facebook-blaaie wat deur mense onder vals identiteite bedryf word wat ons wil vernietig, oënskynlik omdat ons betogings teen misdaad ondersteun, asook veeltaligheid in Suid-Afrika goedgesind is.”
Volgens Roodt het die kuberaanval aansienlike skade aangerig, nie net aan Praag nie, maar ook aan sy diensverskaffers en hul netwerke, iets wat kragtens Suid-Afrikaanse wetgewing strafregtelike aanspreeklikheid skep. “Hierby kan ook gronde vir ‘n siviele eis gevoeg word, indien die oortreders opgespoor word. Ons gaan klagtes by die polisie indien kragtens die Wet op Elektroniese Kommunikasie en Transaksies nr. 25 van 2002 rakende die verspreide-diensweerhoudingsaanval teen ons, asook daardie naamlose individue wat aanhou om ons op Facebook en ander sosiale media en teenoor potensiële adverteerders op ons blad belaster,” het hy bygevoeg.
“Ons gaan beslis nie hierdie soort aanvalle met gelatenheid verduur nie. Ons lesers en ondersteuners staan by ons en honderde het reeds as vrywilligers aangemeld om dié pogings om ons monddood te maak, te beveg. Ons sal egter nie van die onsmaaklike en onderduimse metodes van ons teenstanders gebruik maak nie, maar ons op ‘n oop, deursigtige en wettige manier verdedig.”
Praag-webwerf kan dalk sluit
aanval Dan Roodt Praag webwerf
Ouma ook vas ná rotte aan kind vreet
Nee wat te erg is, is te erg. En dit heel moontlik omdat een “suur” mens alles begin het? Waarom het die persoon wat so vinnig koerant toe gehardloop het dan die nuus gelees of die kommentaar? Dis volgens my uiters swak! Dan Roodt ek hoop julle kan die skuldiges vasvat.
Glo my Justi – as vurige Praag ondersteuner, kan ek bevestig – Dr Roodt sal dit NIE net daar laat nie.
Hy is verseker nie ‘n ruggraatlose jellievis nie.
Ongelooflik dat mense tot sulke uiterstes sal gaan om Afrikaans te probeer vernietig en te probeer keer dat artikels wat die waarheid uitdra tot niet te probeer maak. Wat het van vryheid van spraak geword? Wat van vryheid van assosiasie? Hopelik sal die skuldiges aan die pen ry.
alleman · 5 jaar gelede
Dan se aandagsoekery en grootheidswaan laat hom lei aan vervolgingswaan. Shame.
Sjym – ten minste DOEN hy iets – gaan plaas hierdie op sy blad — ek daag jou uit !!!!!!
Alleman gaan kyk in die spieel.